CELEX: 62014TN0370
Language: hu
Date: 2014-05-23 00:00:00
Title: T-370/14. sz. ügy: 2014. május 23-án benyújtott kereset – Petropars és társai kontra Tanács

11.8.2014   
            
            
               HU
            
            
               Az Európai Unió Hivatalos Lapja
            
            
               C 261/33
            
         2014. május 23-án benyújtott kereset – Petropars és társai kontra Tanács
   (T-370/14. sz. ügy)
   2014/C 261/58
   Az eljárás nyelve: angol
   
      Felek
   
   
      Felperesek: Petropars Ltd (Teherán, Irán); Petropars International FZE (Dubai, Egyesült Arab Emírségek) és Petropars UK Ltd (London, Egyesült Királyság) (képviselők: S. Zaiwalla, P. Reddy és Z. Burbeza solicitorok, valamint R. Blakeley barrister)
   
      Alperes: az Európai Unió Tanácsa
   
      Kérelmek
   
   A felperesek azt kérik, hogy a Törvényszék:
   
               —
            
            
               semmisítse meg a 2014. márciusi határozatot;
            
         
               —
            
            
               semmisítse meg a 2014. márciusi értesítést a felperesekre vonatkozó részében; és
            
         
               —
            
            
               kötelezze a Tanácsot a felperesek e keresettel összefüggésben felmerült költségeinek a viselésére.
            
         
      Jogalapok és fontosabb érvek
   
   Keresetük alátámasztása érdekében a felperesek négy jogalapra hivatkoznak.
   
               1.
            
            
               Az első jogalap azon alapul, hogy a 267/2012 rendelet (1) 23. cikke (2) bekezdése d) pontjában vagy a 2010/413 határozat (2) 20. cikke (1) bekezdésének c) pontjában meghatározott, a jegyzékbe vételre vonatkozó kritériumok nem teljesülnek, valamint hogy a Tanács nyilvánvaló értékelési hibát követett el annak megállapításakor, hogy a kritériumok teljesültek és továbbra is teljesülnek, mert a felperesek nem a National Iranian Oil Company (NIOC) tulajdonában állnak, illetve a NIOC nem ellenőrzi azokat.
            
         
               2.
            
            
               A második jogalap azon alapul, hogy a jegyzékbe vételre vonatkozó kritériumok nem teljesülnek, mivel a Tanács nem bizonyította, hogy a NIOC pénzügyi támogatásban részesíti az iráni kormányt.
            
         
               3.
            
            
               A harmadik jogalap azon alapul, hogy a felperesek megjelölésének fenntartása mindenképpen sérti alapvető jogaikat és szabadságaikat, beleértve a kereskedéshez és az üzleti tevékenységeik folytatásához való jogukat, valamint a javaik békés élvezetéhez való jogukat és/vagy sérti az arányosság elvét. A felperesek továbbá azt kifogásolják, hogy a folytatólagos jegyzékbe vétel sérti az elővigyázatosság elvét és a környezetvédelmi elveket, valamint az emberi egészség és biztonság védelmét, mivel valószínűsíthető, hogy jelentős mértékben károsítani fogja az egyszerű iráni munkavállalók egészségét és biztonságát, valamint a környezetet.
            
         
               4.
            
            
               A negyedik jogalap azon alapul, hogy a Tanács megsértette a felperesek védelemhez való jogát azáltal, hogy elmulasztotta a felperesek megjelölésének teljes és megfelelő felülvizsgálatát, valamint a Tanácshoz előterjesztett észrevételek megfelelő vizsgálatát.
            
         
      (1)  Az Iránnal szembeni korlátozó intézkedésekről és a 961/2010/EU rendelet hatályon kívül helyezéséről szóló, 2012. március 23-i 267/2012/EU tanácsi rendelet (HL 2012. L 88., 1. o.).
   
      (2)  Az Iránnal szembeni korlátozó intézkedésekről és a 2007/140/KKBP közös álláspont hatályon kívül helyezéséről szóló, 2010. július 26-i 2010/413/KKBP tanácsi határozat (HL 2010. L 195., 39. o.; helyesbítés: HL 2010. L 197., 19. o.).